barasingha
Store norske leksikon,Biologi,Dyreriket,Ryggstrengdyr,Virveldyr,Pattedyr,Klovdyr,Hjortefamilien,Rucervus
Barasingha er et utrydningstruet hjortedyr som også kalles myrhjort. Den finnes nå bare i noen områder i Nepal og India. Det er barasingaer i flere dyreparker.
Beskrivelse Barasinghaen er storvokst og langbeint, og pelsen er vanligvis rødbrun. Den har en skulderhøyde på 100-125 cm. Hanndyr veier 150 – 260 kg. Hunndyr er noe mindre og veier 120 – 170 kg.  Pelsen er vanligvis rødbrun eller mørkere brun med lysere underside, på innsiden av beina og underside av halen. Vinterpelsen er mer grålig brun. Kalver har lyse pelsflekker som forsvinner etter noen uker etter fødselen. Barasingha har store, brede ører, og geviret hos hanndyr er større og mer forgrenet enn hos de fleste andre asiatiske hjortedyr, ofte med 10–15 eller flere tagger. Geviret felles vanligvis i februar. Barasingha har lange, brede klauver som bærer godt på bløtt underlag. Bukkens brøl minner om eselets. Utbredelse og leveområder Tidligere hadde barasingha et stort utbredelsesområde på det indiske subkontinent og langs foten av Himalayafjellene, men er nå borte fra Pakistan og Bangladesh. Barasingha forekommer i små og fragmenterte bestander i India og Nepal. Arten er sterkt redusert i antall på grunn av ukontrollert jakt og konkurranse med mennesker om egnete leveområder. Barasingha regnes som en truet art i det fri, men tas vare på i et antall reservater. Barasingha finnes i sumpområder, på gressletter, elvesletter, i skog og mangroveområder. Nærhet til vann synes å være viktig, og ulike populasjoner (av og til beskrevet som underarter) ser ut til å ha tilpasset seg ulike naturmiljø på måter som etter hvert også har preget deres morfologi og levevis. Kostholdet til barasingha preges naturlig nok av vegetasjonen i leveområdene, og består i hovedsak av gras, urter, vannplanter og løvverk. Systematikk Barasinga er en partået klovdyrart i hjortefamilien. Den tilhører ordenen Artiodactyla, underordenen Ruminantia og familien Cervidae. Videre inngår den i underfamilien Cervinae, undergruppen Cervini ogi slekten Cervus. En annen klassifisering plasserer barasingha innen Cervini med egen slekt (Rucervus) og med et par underarter. Les mer i Store norske leksikon klovdyr hjortedyr